Verligting vir Wes- én Noord-Kaap op padFoto: Pixabay Die Suid-Afrikaanse Weerdiens (SAWD) het gesê die Wes-Kaap en Noord-Kaap behoort dié naweek asook vroeg volgende week reën te ontvang. Kate Turner en Kevin Rae, weervoorspellers by die SAWD, het gesê ligte tot matige reën (10 mm of minder) kan Saterdag en Sondag oor die sentrale en oostelike dele van die provinsies verwag word. “Maandag se voorspelling lyk ŉ bietjie beter wanneer albei provinsies reën sal ontvang in die vorm van donderstorms,” het Turner en Rae gesê. Die reënval sal volgens Turner en Rae nie swaar wees nie met die uitsondering van die bergagtige gebiede van die Wes-Kaap. Hulle het wel bygevoeg dat swaarder buie, min of meer in die omgewing van 30 mm, Maandag en Dinsdag in die Wes-Kaapse binneland kan voorkom. Die SAWD het bygevoeg dat dit reeds duidelik is die westelike en suidwestelike kusgebiede insluitend die Kaapse skiereiland sal nie baie reën ontvang nie. Volgens hulle is die enigste kans vir die Kaapse skiereiland om reën te ontvang Maandag en Dinsdag. “Selfs dan sal dit onrealisties wees om meer as 10 tot 20 mm per dag te verwag.” Turner en Rae het gesê al word daar ligte tot matige reën voorspel sal die algemene vogvlakke van die grond aansieklik verhoog. “Die verdamping sal egter geneutraliseer word deur koel, bewolkte toestande. Onder dié omstandighede kan hoë vogvlakke moontlik lei tot modderstortings in gunstige gebiede. Die droogte het die oppervlak op plekke gestroop van plantegroei en dit dra ook by tot die moontlikheid van modderstortings in heuwelagtige of bergagtige gebiede.” Die SAWD het gewaarsku hoewel dié reën verligting op kort termyn kan bring sal dit op lang termyn min impak hê. “Baie meer reën is nodig om die Wes-Kaap deur die droogte te dra.” Hul het bygevoeg dat dit nog te vroeg is om te spekuleer of dié provinsie se winterreën vroeg of later in die seisoen sal plaasvind.